text: < ভিসার মেয়াদের ভিত্তিতে টোকেন দাবিতে সৌদিপ্রবাসীদের বিক্ষোভ Page ASIAN NEWS BROADCAST Page · ASIAN NEWS BROADCAST
  ভিসার মেয়াদের ভিত্তিতে টোকেন দেয়ার দাবিতে ফের সড়ক অবরোধ করেছেন সৌদি প্রবাসীরা।রোববার সকাল ১০টার দিকে হোটেল সোনারগাঁ সংলগ্ন সড়কে নেমে আসেন তারা। পরবর্তীতে সেখান থেকে তাদের উঠে যেতে দেখা গেছে।
  তবে শত শত টিকিটপ্রত্যাশী ফটক ভেঙে ঢুকে পড়েছে সোনারগাঁ হোটেলে থাকা সৌদি এয়ারলাইনসের কার্যালয়ের সামনে।
  কয়েক দিন বন্ধ থাকার পর আজ আবার সৌদি আরবে যাওয়ার উড়োজাহাজের টিকিট বিক্রি জন্য টোকেন দেয়া শুরু করেছে সৌদি এয়ারলাইনস।
  এ জন্য ভোর থেকেই সোনারগাঁওয়ের সামনে প্রতিষ্ঠানটির কার্যালয়ে ভিড় ছিল। বেলা ১০টার দিকে প্রবাসীরা ভিসার মেয়াদের ভিত্তিতে টোকেন দেয়ার দাবি জানাতে থাকেন।
  এক পর্যায়ে তা হট্টগোলে রূপ নেয়। পরে পরিস্থিতি শান্ত হলেও শত শত মানুষ ভিড় করে আছে কার্যালয়ের সামনে।
  পুলিশের তেজগাঁও বিভাগের অতিরিক্ত উপকমিশনার হাফিজ আল ফারুক গণমাধ্যমকে বলেন, হোটেল সোনারগাঁর সামনে প্রচুর ভিড়। আমরা পরিস্থিতি সামাল দিয়ে রেখেছি।
  গত ২৪ সেপ্টেম্বর থেকে টোকেনের মাধ্যমে টিকিট দেয়া শুরু করে সৌদি এয়ারলাইনস। সর্বশেষ ১ অক্টোবর ৩০০১ থেকে ৩৩০০ টোকেনধারীদের টিকিট দেয় এ বিমান সংস্থাটি। গত শুক্রবার থেকে তারা কোনো টোকেন ইস্যু করেনি।
  করোনা মহামারীর কারণে ছুটিতে দেশে এসে আটকা পড়েন প্রায় ৮০ হাজার প্রবাসী।
  সাত মাস পর কাজে ফিরে যাওয়ার সুযোগ এলেও ফ্লাইটের অভাবে অনিশ্চয়তা দেখা দিয়েছে। বাধ্য হয়ে গত সেপ্টেম্বরের তৃতীয় সপ্তাহ থেকে রাস্তায় নেমে বিক্ষোভ করেন প্রবাসীরা।